Hierdie gebod handel oor 'n liggaamlike vlak, maar terselfdertyd oor die geestelike verhouding tussen ons en die Here.
Op die vlak van die liggaamlike leer dit ons wat ons roeping binne en buite die huwelik is. Ons moet kuis lewe.
Van die begin af, het die Here lang waarskuwings teen die oortreding van hierdie gebod laat neerskryf.
Levitikus 18 en 20 het 'n lys van oortredings wat almal verband hou met die sewende gebod - en op almal gebied die Here die doodstraf.
Nou gebeur dit so dat onsedelikheid die siel van die mens van God afskei, omdat die onreinheid van hierdie gebod verbreking met die Here beteken en bewerk, want die Heilige Gees wil nie in 'n besmette tempel woon nie.
Die huwelik is die heel eerste instelling tussen mense wat die Here ingestel het. Dit is bedoel om die fondament te wees waarop die hele wêreld-geskiedenis moes ontwikkel.
Die derde rede waarom die Here beslis is oor hierdie sonde, is omdat die mense mekaar verderf deur hierdie sonde.
Onkuisheid besmet die mens so dat hy sy beeldskap van God - sy hoogste mooi - nie ten volle kan vertoon nie.
Dit verlaag ons lewensvertoon van dié van 'n kind van God af na iemand toe wat die vernietigende werk van die duiwel navolg.
Daarom wyk die Here se genade ook van mense wat hiermee volhard, en gaan hulle gebuk onder die vloek van die ellendes wat deur hierdie sonde veroorsaak word.
Dit is waarom die Bybel nog in die laaste paar verse aankondig dat die hoereerders buite die koninkryk van God staan.
Die Here Jesus het eenkeer vir 'n groepie manne wat rondom Hom gestaan het, die volgende woorde gesê:
Jy mag nie egbreek nie. Maar Ek sê vir julle dat elkeen wat na 'n vrou kyk om haar te begeer, reeds met haar egbreuk gepleeg het (Matteus 5:27, 28).
Die Here self is aan die woord en Hy beklemtoon dit dat die Here dit as egbreuk sien as jy maar net verkeerde gedagtes het.
Hy maak dit duidelik dat die mens wat in hierdie opsig sonde doen, sy waardes sal moet aanpas - anders gaan die Here hom veroordeel.
Dit gaan altyd in 'n beginselsaak - dus ook oor hierdie saak - nooit oor die standaarde wat ons stel nie, maar net oor die standaarde wat God stel.
Dit is in ons tyd 'n baie noodsaaklike gebod, want baie mense sien die huwelik nie meer as 'n goddelike instelling nie.
Vir hulle is dit 'n gewone kontrak wat na menslike willekeur tot niet gemaak kan word. As mense so maklik skei soos wat dit deesdae gebeur, word die heiligheid van die Here uit hierdie verbintenis uitgehaal.
Die sewende gebod is ook 'n versugting van die mens dat hy graag heilig wil lewe en homself suiwer wil hou.
Hy wil graag van hierdie gebod van die Here hoor, omdat die sonde elke oomblik vir ons voor die deur staan en wag.
Hierdie gebod word dan vir ons 'n krag wat ons ook op hierdie vlak tot gebed aanspoor dat die Heilige Gees ons in ons insigte en drifte moet lei en beskerm.
Hierdie gebod moet hulle van kleins af leer om te streef na liggaamlike heiligheid. Hulle moet van jongs af verstaan dat die teenwoordigheid van die Here hulle lewens deurgeur.
Hierdie dinge laat mens onwillekeurig dink aan die keer toe die Here sy volk gewaarsku het teen die vreemde invloede wat van ander volke en kulture af kom.
Die Here het hulle eintlik beveel om al hierdie mense dood te maak. Hy het dit soos volg gemotiveer:
Julle sal julle seuns met hulle dogters laat trou, en wanneer hulle dogters onsedelikheid bedryf in die verering van hulle gode, sal hulle julle seuns tot dieselfde soort onsedelikheid verlei (Eksodus 34:16).
Daar is talle tonele op die TV wat direk teen die sewende gebod ingaan. Ons almal moet versigtig wees vir die manier waarop ons met hierdie dinge omgaan.
Die Here Jesus het by verskeie geleenthede prakties gewys hoe sy versoening op hierdie sonde van toepassing is.
Hy het elke keer - soos vir die owerspelige vrou - gesê dat Hy haar nie veroordeel nie, en dat sy net nie weer moet sondig nie.
Hy het ons verander en sy Gees oor ons uitgestort sodat ons in sy Naam die krag het om te kan stry teen hierdie sonde.
Hy het ook gesterf sodat die wat van die oortreding van hierdie gebod bekeer geraak het, in sy koninkryk kan ingaan.